Linn T. Sunne

Elizabeth 1.

ILLUSTRERT AV JENNY JORDAHL

Hei, leser

Dette er historien om en helt spesiell jente. Elizabeth ble født i England i 1533, og hun skulle bli en av verdens mest berømte dronninger. Som barn opplevde hun mye vanskelig, og hadde det nok ikke alltid så lett, selv om hun var prinsesse. Mange mennesker kom inn i og forsvant ut av livet hennes.

Boka handler om livet til Elizabeth da hun var barn og ungdom. Både det fine og det vanskelige man opplever i oppveksten, har vi med oss hele livet. Det gjaldt nok også for Elizabeth. Det som skjedde med henne mens hun vokste opp, var med på å gjøre henne til den voksne dronningen hun ble.

Jeg begynte å lese om Elizabeth da jeg gikk på ungdomsskolen. Da ble jeg interessert i det helt spesielle livet hennes. For å kunne skrive denne boka, har jeg lest mye, både i bøker og på internett. Jeg har brukt fakta og studert kilder, men jeg har også ønsket å gjøre historien om jenta Elizabeth levende, slik at du kan tenke deg hvordan hun hadde det. Jeg har brukt fantasien når jeg skriver om hva Elizabeth tenkte og hva folk sa til hverandre. Etter så mange hundre år er det ikke mulig å vite sikkert. Men jeg har samtidig vært opptatt av at det jeg skriver kunne ha foregått slik. For at du skal vite hva som er sikker kunnskap, kan du lese om det i egne faktabokser.

Vil du bli med til 1500-tallet og bli kjent med Elizabeth?

Hilsen Linn